#Jongstemme: Begronde jeugDeur Alistair van Heerden Alistair van Heerden Ons Afrikaanse leefruimtes onder die jeug neem toe. Akademia, Bo-karoo, Sol-Tech, Solidariteit se S-Leer en AfriForum Jeug groei by die dag. Daar is selfs al ŉ Helpende Hand-studentetak. Die groei is goed en ons kan almal saam dankbaar wees. Daar is egter ŉ afname in die hoeveelheid jongmense in Afrikaanse kerke. Waar bring dit ons? Dit bring ons by jeug wat lief is vir hulle taal en geskiedenis, maar nie reg gegrond is nie. Dit is jeug sonder rigting. Dit hou groot gevaar in vir die toekoms wat nou gebou word onder Afrikaanssprekendes. Elke persoon, veral die jeug, moet gegrond wees in die ware geloof in God-drie-enig. ŉ Geloof in God ons Vader, ons Here Jesus Christus en die Heilige Gees. Sonder hierdie noodsaaklike begronding is dit wat ons saam bou, tevergeefs (Psalm 127). Wat behels hierdie begronding in die geloof? Dit beteken om jou roeping as gelowige na te kom. Paulus skryf in Efesiërs 4 dat dié wat in Christus glo deel is van een liggaam. Die beeld van die liggaam toon die eenheid wat die gemeenskap van die gelowiges met mekaar het, met die Here as ons Hoof. Dit is ŉ gemeenskap wat saam kerk bywoon, saamkom onder die verkondiging van die Here se Woord. Dit is ŉ gemeenskap wat bestaan uit baie dele en ŉ eenheid vorm. Die jeug moet skoolgaan, ontwikkel, help in die gemeenskap, bydra en saam bou, maar bowenal moet die jeug elke Sondag in die kerk wees. Jy gaan nie kerk toe omdat jou ouers of enigiemand anders so sê nie. Die Here jou God sê so. By die Here sal jy jou begronding vind en jou rigting kry. By die kerk sal jy leer dat ons in die wêreld is, maar nie van die wêreld nie. Ons is maar rentmeesters van dit wat ons hier vir ŉ kort tydjie op aarde het. Bybelse rentmeesterskap, is om alles wat ons het – ons talente, tyd, geld, verhoudings, gesondheid, ensovoorts – onbaatsugtig te bestuur tot God se eer. Ons lees dat om rentmeester te wees, ŉ skeppingsordinansie is, bedoelende die Here het dit so bedoel nog voor die sondeval. Ons lees dit in Genesis 1:26-28. As rentmeesters kan ons saam bou, want ons is begrond en ons het rigting. Die begronding en rigting gee ons ŉ doel en die nodige krag en ywer om dit wat ons nou bou, klaar te bou en dan nóg te gaan bou. Dit gaan om alles wat ons doen, tot die eer van die Here te doen. Die jeug onder Afrikaanssprekendes moet hierdie waarheid besef – en baie vinnig besef – voordat alles tot niet gaan. Kom ons bou saam tot eer van die Here. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.